b'\n_START_ARTICLE_\nStanislavas Malkovskis\n_START_PARAGRAPH_\nStanislovas Malkovskis (lenk. Stanis\xc5\x82aw Ma\xc5\x82kowski; 1889\xc2\xa0m. rugpj\xc5\xab\xc4\x8dio 22 d. Palenk\xc4\x97s Radzinyje \xe2\x80\x93 1962\xc2\xa0m. gruod\xc5\xbeio 21 d.)\xc2\xa0Var\xc5\xa1uvoje \xe2\x80\x93 vienas \xc5\xbeymiausi\xc5\xb3 lenk\xc5\xb3 mokslinink\xc5\xb3 geolog\xc5\xb3. 1934\xe2\x80\x931939\xc2\xa0m. gyveno ir dirbo Vilniuje.\n_START_SECTION_\nBiografija\n_START_PARAGRAPH_\nKilo i\xc5\xa1 \xc5\xabkinink\xc5\xb3 \xc5\xa1eimos. T\xc4\x97vas\xc2\xa0\xe2\x80\x93 Vaclovas Malkovskis, motina\xc2\xa0\xe2\x80\x93 Mata Guzovska. 1908\xe2\x80\x931914 m. studijavo Jogailos universitete, Krokuvoje. 1917\xe2\x80\x931921 m. tur\xc4\x97jo asistento viet\xc4\x85 Var\xc5\xa1uvos mokslo draugijos mineralogijos skyriuje. 1918\xc2\xa0m. dalyvavo kariniuose veiksmuose prie Lvovo. 1919\xc2\xa0m. prad\xc4\x97jo dirbti Geologijos Institute Var\xc5\xa1uvoje. U\xc5\xbesi\xc4\x97m\xc4\x97 pla\xc4\x8diais Lenkijos geologijos tyrimais, paskelb\xc4\x97 apie 150 straipsni\xc5\xb3._NEWLINE_1931 m. prad\xc4\x97jo organizuoti \xe2\x80\x9e\xc5\xbdem\xc4\x97s muziejaus draugijos\xe2\x80\x9c veikl\xc4\x85, siekusios sukurti \xe2\x80\x9e\xc5\xbdem\xc4\x97s muziej\xc5\xb3\xe2\x80\x9c Lenkijoje.\n_START_SECTION_\nVilniuje\n_START_PARAGRAPH_\nPrie\xc5\xa1 atvykdamas \xc4\xaf Vilni\xc5\xb3 jau tur\xc4\x97jo mokslininko patirties, nes tyrin\xc4\x97jo Volyn\xc4\x97s ir Poles\xc4\x97s kristalines uolienas, ypa\xc4\x8d bazaltus. Tyrin\xc4\x97jo Penin\xc5\xb3 kaln\xc5\xb3 andezitus ir \xc5\xbeemynini\xc5\xb3 kop\xc5\xb3 morfogenez\xc4\x99._NEWLINE_1934\xc2\xa0m. tapo Stepono Batoro universiteto Mineralogijos katedros ved\xc4\x97ju, pakeisdamas M. Limanovsk\xc4\xaf ir pervadino j\xc4\x85 \xc4\xaf Geologijos ir Mineralogijos katedr\xc4\x85, nes jau P. Radzi\xc5\xa1evskiui vadovaujant \xc4\x8dia daryti petrografiniai tyrimai. S. Malkovskis juos t\xc4\x99s\xc4\x97. Tyrin\xc4\x97jo vario aprai\xc5\xa1kas Volyn\xc4\x97s diabazuose, apib\xc5\xabdino Volyn\xc4\x97s grafit\xc4\x85. Lank\xc4\x97 Gardino apylinki\xc5\xb3 geologinius objektus. Susipa\xc5\xbeino su Naliboko giria, Svitezio e\xc5\xbeeru, Vilniaus apylink\xc4\x97mis ir kt. D\xc4\x97st\xc4\x97 mineralogij\xc4\x85 ir petrografij\xc4\x85._NEWLINE_1935\xc2\xa0m. Vilniuje organizavo novatori\xc5\xa1k\xc4\x85 darb\xc4\x85\xc2\xa0\xe2\x80\x93 Vilniaus kra\xc5\xa1to ir gretim\xc5\xb3 rajon\xc5\xb3 petrografin\xc4\x99 nuotrauk\xc4\x85. Ypatingas d\xc4\x97mesys buvo skiriamas naudingosioms i\xc5\xa1kasenoms, gamtos paminklams ir rieduliams. \xc5\xa0ie darbai sujung\xc4\x97 gimining\xc5\xb3 katedr\xc5\xb3 darbuotojus ir \xc4\xaftrauk\xc4\x97 studentus \xc4\xaf geologinius lauko darbus. Vykd\xc4\x97 darb\xc5\xb3 aptarimus, seminarus, diskusijas. Tai pad\xc4\x97jo tyrimams sutelkti darbingo jaunimo. S. Malkovskis buvo Vilniaus kra\xc5\xa1to petrografin\xc4\x97s nuotraukos id\xc4\x97jinis \xc4\xafkv\xc4\x97p\xc4\x97jas, organizatorius ir metodinis vadovas. Vis\xc5\xb3 lauko tyrim\xc5\xb3 metu registravo ir gamtos objektus, archeologinius (akmens apvadus kapaviet\xc4\x97se), plytines, karjerus, atodangas, riedulius. Apie petrografinius tyrimus steng\xc4\x97si informuoti visuomen\xc4\x99. Buvo skelbiami straipsniai periodin\xc4\x97je spaudoje. \xc5\xa0iuos tyrimus dalinai finansavo Lenkijos Ryt\xc5\xb3 \xc5\xbeemi\xc5\xb3 mokslini\xc5\xb3 tyrim\xc5\xb3 komisija. S. Malkovskio organizuoti tyrimai (petrografijos) buvo vieni rim\xc4\x8diausi\xc5\xb3 geologini\xc5\xb3 tyrim\xc5\xb3 Stepono Batoro universitete._NEWLINE_S. Malkovskio petrografiniuose Vilniaus kra\xc5\xa1to tyrimuose, dar b\xc5\xabdami studentais, dalyvavo ir daug v\xc4\x97liau pasi\xc5\xbeym\xc4\x97jusi\xc5\xb3 mokslinink\xc5\xb3 (V. \xc4\x8cepulyt\xc4\x97, A. Halicka, J. Voiciechovskis, I. Kardymovi\xc4\x8d, L. Roszko, A. Korybutas-Da\xc5\xa1kevi\xc4\x8dius, A. Neviestinas, L. Matviejeva ir kt.)._NEWLINE_1938\xc2\xa0m. geologin\xc4\x99 suorganizavo i\xc5\xa1vyk\xc4\x85 \xc4\xaf Italij\xc4\x85, kur aplank\xc4\x97 Vezuvijaus ir Etnos vulkanus. Joje kaip student\xc4\x97 dalyvavo ir v\xc4\x97liau \xc5\xbeymi Lietuvos geolog\xc4\x97 Valerija \xc4\x8cepulyt\xc4\x97, ._NEWLINE_Nem\xc4\x97go pedagoginio darbo. Buvo labiau link\xc4\x99s \xc4\xaf mokslinius tyrin\xc4\x97jimus, kolekcionavo uolienas ir mineralus. Grei\xc4\x8diausiai jo ir P. Radzi\xc5\xa1evskio iniciatyva Vilniuje M. K. \xc4\x8ciurlionio gatv\xc4\x97je, prie\xc5\xa1ais Vilniaus universiteto Gamtos moksl\xc5\xb3 fakultet\xc4\x85 atsirado ir bazalto stulp\xc5\xb3 fragmentai, nes bazaltas buvo tiriamas mokslinink\xc5\xb3, ir kaip statybin\xc4\x97 med\xc5\xbeiaga. Juo i\xc5\xa1gr\xc4\xafstas Vilniaus Gedimino prospektas._NEWLINE_\xc4\xaek\xc5\xabr\xc4\x97 \xe2\x80\x9e\xc5\xbdem\xc4\x97s muziejaus draugijos\xe2\x80\x9c Vilniaus padalin\xc4\xaf. Jos veiklos rezultatas \xe2\x80\x93 v\xc4\x97liau \xc4\xafkurtas \xe2\x80\x9e\xc5\xbdem\xc4\x97s muziejus\xe2\x80\x9c Var\xc5\xa1uvoje. D\xc4\x97jo pastangas \xc4\xafkurti \xe2\x80\x9e\xc5\xbdem\xc4\x97s muziej\xc5\xb3\xe2\x80\x9c ir Vilniuje. Redagavo \xe2\x80\x9e\xc5\xbdem\xc4\x97s muziejaus darb\xc5\xb3\xe2\x80\x9c \xc5\xbeurnal\xc4\x85, leist\xc4\x85 Stepono Batoro universitete Vilniuje, o v\xc4\x97liau Var\xc5\xa1uvoje nuo 1938\xc2\xa0m._NEWLINE_K\xc4\x97l\xc4\x97 vie\xc5\xa1umon gamtos apsaugos id\xc4\x97jas. Kartu su M. Limanovskiu ir V. Revienka i\xc5\xa1 Geografijos katedros dirbo Vilniaus gamtos apsaugos tarnyboje. Redagavo leidin\xc4\xaf apie negyvosios gamtos paminklus, pasi\xc5\xbeym\xc4\x97jo populiarindamas \xc5\xbdem\xc4\x97s moksl\xc5\xb3 \xc5\xbeinias._NEWLINE_I\xc5\xa1siskyr\xc4\x97 paprastumu ir nuo\xc5\xa1irdumu.\n_START_SECTION_\nI\xc5\xa1vyk\xc4\x99s i\xc5\xa1 Vilniaus\n_START_PARAGRAPH_\nAtgavus Vilni\xc5\xb3 Lietuvai, universitete nebedirbo. 1941\xc2\xa0m. i\xc5\xa1vyko \xc4\xaf Generalgubernij\xc4\x85. 1944\xc2\xa0m. naci\xc5\xb3 buvo i\xc5\xa1ve\xc5\xbetas \xc4\xaf Zachsenhauzeno. Po karo sugr\xc4\xaf\xc5\xbe\xc4\x99s \xc4\xaf Var\xc5\xa1uv\xc4\x85 muziejininkyst\xc4\x97s darbus t\xc4\x99s\xc4\x97. Tapo pirmuoju \xe2\x80\x9e\xc5\xbdem\xc4\x97s muziejaus\xe2\x80\x9c Var\xc5\xa1uvoje direktoriumi, v\xc4\x97liau jo moksliniu darbuotoju._NEWLINE_1956 m. \xc4\xafk\xc5\xabr\xc4\x97 Moksl\xc5\xb3 apie \xc5\xbdem\xc4\x99 myl\xc4\x97toj\xc5\xb3 draugij\xc4\x85 (lenk. Towarzystwa Mi\xc5\x82o\xc5\x9bnik\xc3\xb3w Nauk o Ziemi) Var\xc5\xa1uvoje._NEWLINE_Mir\xc4\x97 nuo tuberkulioz\xc4\x97s. Palaidotas Povonzk\xc5\xb3 kapin\xc4\x97se.'